Groot deurbraak na OR Tambo-rooftogLt.genl. Khomotso Phahlane (Foto: eNCA/ Lenyaro Sello) Lt.genl. Khomotso Phahlane, waarnemende nasionale polisiekommissaris, het Dinsdagaand aangekondig ŉ groot deurbraak is gemaak in die ondersoek na die rooftog wat op 7 Maart by die OR Tambo internasionale lughawe in Johannesburg plaasgevind het. Phahlane het tydens ŉ mediakonferensie gesê danksy harde werk van die SAPD en die Valke het die polisie vier mense ingeneem vir ondervraging in verband met die rooftog nadat inligting oor die voorval ingesamel is. “Twee van die mense het vandag in die Kempton Park-landdroshof verskyn in verband met die rooftog. Die ander twee word nog ondervra. Dit is uiters jammer dat een van hulle een van ons eie polisielede is. Dit bevestig ons vermoede dat die moontlikheid van ŉ sameswering of inligting van binne, nie uitgesluit kan word nie,” het Phahlane gesê. Maroela Media het vroeër berig verskeie gewapende mans, waarvan sommige polisie-uniforms aangehad het, het verlede Dinsdagaand op die lughawe toegeslaan en toegang gekry tot ŉ beperkte deel van die lughawe. Hulle het vuurwapens uitgehaal, die veiligheidspersoneel bymekaar gebring en hulle gedwing om op die vloer te lê, volgens die Lughawensmaatskappy van SA (Acsa). Die groep het daarna toegang gekry tot die agterkant van die lughawe, waar hulle ŉ onbekende bedrag kontant uit ŉ verseëlde houer verwyder het. Niemand is geskiet nie en geen beserings is aangemeld nie. Na bewering is R24 miljoen tydens die rooftog gesteel. Phahlane het gesê die opslae wat die rooftog veroorsaak het, was geregverdig, aangesien die OR Tamo-lughawe ŉ nasionale sleutelpunt is. “Ons as polisie het onderneem om seker te maak die skuldiges in die saak word opgespoor en ry aan die pen. Indien daar bevind word dat enige van ons lede ŉ rol in hierdie voorval gespeel het, sal beslissend opgetree word,” het hy gesê. Hy het beklemtoon die polisie se ondersoek na die rooftog duur voort en nog inhegtenisnemings word verwag. Lees alle vorige berigte oor OR Tambo Internasionale Lughawe op Maroela Media.